Lapuan Jätevesi Oy:n lausunto

Hankintalainsäädännön kokonaisuudistus

Viite: Hankintalain kokonaisuudistuksen valmisteluryhmän mietintö,
Työ- ja elinkeinoministeriön julkaisuja 37/2015

# LAUSUNNON tarkoitus

Tämä on lausunto hankintalainsäädännön kokonaisuudistuksen valmisteluryhmän mietintöön. Mietinnössä ehdotetuilla laeilla on tarkoitus saattaa kansallisesti voimaan Euroopan unionin julkisia hankintoja ja käyttöoikeussopimuksia koskevat direktiivit (2014/23/EU, 2014/24/EU ja 2014/25/EU).

Tässä lausunnossa on tuotu erityisesti esille MAO 890–891/14 päätös ja sen haitallinen vaikutus jäteveden johtamista ja/tai puhdistusta harjoittaviin hankintayksiköihin. Lausunnossa esitetään myös vaihtoehtoiset ratkaisut ko. hankintayksiköiden kohteluun laeissa.

# taustaa

Suomen erityisalojen hankintalaissa on ollut tähän asti direktiivistä poikkeava tulkinta, johon viitataan erityisalojen hankintalain perusteluissa (ei aseteta jäteveden johtamista tai puhdistusta suorittavia hankintayksiköitä eriarvoiseen asemaan talousvettä johtavien hankintayksiköiden kanssa). Markkinaoikeuden päätöksellä (MAO 890–891/14) jäteveden johtamista tai puhdistusta harjoittavat hankintayksiköt eivät lakimuutoksen jälkeen enää kuuluisi erityisalojen hankintalain piiriin vaan hankintalain piiriin ja niiden tulisi näin ollen noudattaa hankinnoissaan hankintalain kansallisia kynnysarvoja.

Tämä muutos aiheuttaisi merkittävää ja kohtuutonta haittaa, kustannusten nousua sekä työmäärän lisäystä jätevedenpuhdistusta ja viemäröintiä harjoittavien hankintayksiköiden hankintoihin ja hankintatoiminnoille. Muutos monimutkaistaisi huomattavasti hankintamenettelyjä, eikä ko. hankintayksiköillä ole resursseja ”ylimääräiseen” byrokratiaan. Lisäksi jätevedenpuhdistusta ja viemäröintiä harjoittavien laitosten tasa-arvoinen asema hankintojen kilpailuttamisessa verrattuna Suomen muihin vesihuoltolaitoksiin heikentyisi merkittävästi. Jätevedenpuhdistamoilla hankinnan kohteen tulee soveltua olemassa olevaan ympäristöön ja laitekantaan aivan samoin perustein kuin talousvesivesihuollossakin.

# Esitys

Esitämme ensisijaisesti, että jätevedenpuhdistusta ja viemäröintiä harjoittavat hankintayksiköiden katsotaan jatkossakin kuuluvan erityisalojen hankintalain alaisuuteen ja niiden tulee näin ollen noudattaa erityisalojen hankintalain EU-kynnysarvoja.

Toissijaisesti esitämme, että hankintalakiin laaditaan pykälä, jossa mainitaan, että jäteveden johtamista ja puhdistusta suorittavat hankintayksiköt noudattavat hankintalain EU-kynnysarvoja eivätkä kansalliset kynnysarvot koske ko. hankintayksikköjä. Korkeammat kynnysarvot ovat jätevesihuollon erityistarpeisiin paremmin soveltuvia.

# Perustelut

Jäteveden johtamisessa ja puhdistuksessa käytetyt laitteet ovat tuotantoteollisuudessa käytettyjen laitteiden kaltaisia. Hankintaprosessit ovat vaativia, mm. olemassa oleva laitoskokonaisuus sekä laitteiden ja prosessien energiatehokkuus ja elinkaarianalyysi huomioon ottaen. Vaativien ja monimutkaisten teknisten erityislaitteiden laadun määrittely on työlästä eikä hinnaltaan halvin laite usein ole parhaiten soveltuva ratkaisu. Laitteiden laatu poikkeaa eri valmistajilla ja toiminnan keskeytystilanteisiin liittyvien ympäristöriskien takia after-sales palvelun – huollon ja varaosien saatavuuden - merkitys on korostunut. Lisäksi hankintaan vaikuttaa olemassa oleva laitekanta. Suomi on kaukana Euroopan ytimestä ja monille erityislaitteistoille on tyypillisesti vain 2-3 toimittajaa, joilla on käyttökelpoinen after-sales Suomessa. Kunnossapidon ja varaosien (varastoinnin) kustannukset nousevat merkittävästi jos laitteiden merkkivalikoima on laaja, mikä johtaa kustannustehokkuuden heikkenemiseen, tariffien korotuspaineisiin ja laitteistojen elinkaarikustannusten nousuun.

Hankintaprosessien monimutkaistuminen huonontaisi kustannus- ja resurssitehokkuutta muutoinkin niukasti resursoidulla jätevesihuoltoalalla. Tämä tulisi pitkällä aikavälillä näkymään myös Suomen vesihuollon yleisessä kehityksessä. Olemassa olevat resurssit tulisi kohdentaa laitosten ja viemärien kehittämiseen eikä hankintabyrokratian kasvattamiseen.

Hankintayksiköt, jotka toimivat jäteveden lisäksi puhtaan veden tuotannossa tai johtamisessa, voivat noudattaa myös jäteveden johtamista tai puhdistusta varten tekemissään hankinnoissa erityisalojen hankintalain EU-kynnysarvoja (toivottavasti jatkossakin). Erona on puhtaan veden tuotanto tai johtaminen jäteveden johtamisen tai puhdistamisen ”ohessa”. Molemmissa on kuitenkin kyse vesihuollosta. Pidämme markkinaoikeuden päätökseen perustuvaa tulkinnan muutosta merkittävänä huononnuksena jätevesitoimijoiden kannalta.

Vesihuollon eri toimijoiden erilaisen kohtelun välttämiseksi, hankintamenettelyjen monimutkaistumisen estämiseksi sekä kustannus- ja resurssitehokkuuden parantamiseksi toivomme, että esityksemme otetaan huomioon hankintalainsäädännön kokonaisuudistuksessa.

Lapualla 24.6.2015

Olli Keski-Saari

toimitusjohtaja

Lapuan Jätevesi Oy

**JAKELU**

Työ- ja elinkeinoministeriö kirjaamo@tem.fi

Vesilaitosyhdistys vvy@vvy.fi